A labdarúgó NB I-ben szereplő Budapest Honvéd a közösségi oldalára posztolt egy videót, amelyben tulajdonképpen bejelentette Davide Lanzafame érkezését. Egy kapucnis futballista érkezik az öltözőbe, a kezén lévő tetoválás pedig ugyanaz, mint amely az olasz csatár kézfejét díszíti. Körülbelül egy órával később a Honvéd hivatalosan is megerősítette: Lanzafame valóban a kispesti egyletben folytatja pályafutását.

Davide Lanzafame egy év után visszatér a Honvédhoz (Fotó: Micheller Szilvia)

Hirdetés

A 32 éves támadó a 2016–2017-es idényben bajnoki címet ünnepelhetett a Honvéddal, majd a 2017–2018-as kiírásban 20 találattal gólkirály lett az NB I-ben. Tavaly nyáron a kispestiektől a Ferencvároshoz szerződött, amellyel a legutóbbi idényben szintén bajnok lett, és 17 találattal társgólkirály (a Honvédtól idén nyáron Luganóba igazoló Holender Filippel).

A Ferencvárosnál alapember volt a legutóbbi idényben, 32 tétmérkőzésen lépett pályára (28 bajnoki, 4 Magyar Kupa-meccs). A jelenlegi kiírásban a Bajnokok Ligája selejtezőjében a Ludogorec elleni párharc mindkét mérkőzésén csereként szállt be, a Valletta ellen mindkétszer kezdő volt, a budapesti találkozón kétszer is betalált. A Dinamo elleni zágrábi összecsapáson szintén a kispadról szállt be. Az eddigi öt BL-selejtezőn 193 percet töltött a pályán.

Mint a Honvéd tudatta, a csatár kölcsönbe érkezett a gárdához, amelynek kötelező vásárlási opciója lesz rá az idény végén.

A kispesti együttes a Facebook-oldalán egy órával a hivatalos bejelentés előtt egy árulkodó videót posztolt: egy kapucnis futballista érkezik az öltözőbe, a kezén lévő tetoválás pedig ugyanaz, mint ami az olasz csatár kézfejét díszíti.

Noha a felvételeken nem látszik az olasz támadó arca, jobb kézfején lévő tetoválása viszont elárulta.

Az árulkodó jel (Fotó: Instagram)

A Ferencváros ezzel a videóval búcsúzik a játékostól



NYÁRI JÁTÉKOSMOZGÁS A BUDAPEST HONVÉDNÁL

Érkezők: Lefkovits Robi (izraeli-magyar, Hapoel Tel-Aviv – Izrael, szabadon igazolhatóként), Federico Moretti (olasz, ASD Albissola 2010 – Olaszország, szabadon igazolhatóként), Amadou Moutari (nigeri, Mezőkövesd, szabadon igazolhatóként), Macdonald Niba (kameruni, FC Nitra – Szlovákia, szabadon igazolhatóként), Davide Lanzafame (olasz, Ferencváros)

Kölcsönbe érkezők: Egerszegi Tamás (Paks), Patrick Ikenne-King (nigériai, MTK Budapest), Kesztyűs Barna (Paks), Vladiszlav Kulacs (ukrán, Sahtar Doneck – Ukrajna)

Kölcsönből visszatérők: Hegedűs Márk (Dorog), Kovács Nikolasz (Balmazújváros), Lukács Dániel (Újpest FC), Stoiacovici Dávid (Tiszakécske)

Az utánpótlásból felkerültek/profi szerződést kötöttek: Juhász Zsombor

Kiszemeltek: Feczesin Róbert (Adanaspor – Törökország)

Távozók: Fousseni Bamba (guineai, szabadon igazolható), Danilo (brazil, Muaither SC – Katar, szabadon igazolhatóként), Gergényi Bence (ZTE FC, kölcsön után végleg), Gróf Dávid (Ferencváros, szabadon igazolhatóként), Holender Filip (magyar-szerb, FC Lugano – Svájc, szabadon igazolhatóként), Raul-Ioan Palmes (román, kazincbarcikai kölcsön után FK Csíkszereda – Románia), Pölöskei Zsolt (befejezte a pályafutását), Dino Skvorc (horvát, szabadon igazolható), Takács János (Szeged-Csanád GA)

Kölcsönbe távozók: Herjeczki Kristóf (Gyirmót FC Győr – ismét), Májer Milán (Gyirmót FC Győr), Tömösvári Bálint (Kaposvár – ismét). Kooperációs kölcsön (FC Ajka): Soltész Dominik István, Stoiacovici Dávid

Kölcsönből visszatérnek klubjukhoz: Zakaria Beglarisvili (grúz, FC Flora – Észtország), Tischler Patrik (Újpest FC, onnan Kisvárda)

Távozhatnak/ érdeklődnek irántuk : –